बिहार के जमुई में PM मोदी ने मांगा और समय, कहा- कांग्रेस जो 70 साल में नहीं कर पाई, वो हम 5 साल में कैसे कर पाते  
बिहार के जमुई में पीएम नरेंद्र मोदी की रैली
पीएम ने काम करने के लिए मांगा और समय
'5 साल में रहे अधूरे कामों को करना है पूरा'
उन्होंने कहा कि जब भी कांग्रेस और उसके सहयोगी दल सत्ता में आते हैं, पूरी शासन प्रणाली को रिवर्स गीयर लग जाता है. सीधी चल रही देश की गाड़ी, पीछे की तरफ चलने लगती है. अगर कोई नौजवान भटके हैं, उनको मुख्यधारा में लाने का हर संभव प्रयास हमने किया है. यूपीए के आखिरी पांच वर्षों में नक्सली-माओवादी विचारधारा से प्रभावित जितने युवाओं ने सरेंडर किया, उससे ढाई गुना ज्यादा युवा पिछले 5 साल में मुख्यधारा में आए हैं. 
पीएम मोदी ने कांग्रेस पर हमला बोलते हुए कहा कि जो महंगाई नियंत्रण में रहनी चाहिए, वो कांग्रेस के सत्ता में आते ही बढ़ने लगती है. आतंकी वारदातें बढ़ने लगती हैं, देश में हिंसा बढ़ने लगती है, असंतोष बढ़ने लगता है, भ्रष्टाचार बढ़ने लगता है, कालाधन बढ़ने लगता है. पीएम ने कहा कि हमारी सरकार ओबीसी कमीशन को संवैधानिक दर्जा दिलाना चाहती थी. आपकी ये दशकों पुरानी मांग थी, लेकिन जब भी केंद्र में कांग्रेस औऱ उसके सहयोगियों की सरकार बनी, इन्होंने ओबीसी कमीशन बनाने में दिलचस्पी नहीं दिखाई. 
पीएम मोदी ने कहा कि कुछ राजनीतिक अपनी स्वार्थ सिद्धि के लिए, सत्ता पाने के लिए बाबा साहेब के नाम का इस्तेमाल कर रहे हैं. ये वही लोग हैं जो आपातकाल में जेल गए थे, कभी जेपी का नाम लेते थे, औऱ आज कांग्रेस की गोद में जाकर बैठ गए हैं. बाबा साहेब का जितना अपमान कांग्रेस ने किया है, उतना किसी और दल ने नहीं. कांग्रेस ने बाबा साहेब के साथ जो किया था, उसके बाद मैं ये मानता हूं कि जो भी बाबा साहेब को पूजनीय मानता है, वो कभी कांग्रेस के साथ नहीं जा सकता. 
केंद्र सरकार ने हाल में सामान्य वर्ग के गरीबों के लिए जो 10 प्रतिशत का प्रावधान किया है, वो भी किसी का अधिकार छीने बिना, छेड़े बिना किया है. उन्होंने कहा कि मोदी ही क्या, कोई भी आपके आरक्षण को हाथ नहीं लगा सकता. उन्होंने कहा कि हमारी सरकार की कोशिश है कि आपके जीवन को हर तरह से सुगम बनाया जाए. पीएम मोदी ने कहा कि NDA सरकार द्वारा बिहार में कनेक्टिविटी पर बहुत जोर दिया जा रहा है. गांव-गांव तक सड़क पहुंचाना हो या फिर गंगाजी पर पुल बनाने का काम, यहां की अधूरी सिंचाई परियोजनाएं, सभी को पूरा करने के लिए काम निरंतर जारी है.